Μέλη του Ρουβίκωνα πραγματοποίησαν παρέμβαση με μπογιές στο γραφείο της υπουργού Παιδείας Νίκης Κεραμέως το μεσημέρι της Παρασκευής.

ADVERTISING

Σε βίντεο που ανήρτησαν σε γνωστή ιστοσελίδα του αντιεξουσιαστικού χώρου, τα άτομα φαίνονται να εισβάλλουν στο εσωτερικό του κτιρίου, να πετούν μπογιές και να γράφουν το σύνθημα στους τοίχους "ν+2 να 'ναι οι ώρες σας".

Το βίντεο κλείνει με το εξής κείμενο: "ΤΟΝ ΛΟΓΟ ΓΙΑ ΤΟ ΑΣΥΛΟ ΤΟΝ ΕΧΟΥΜΕ ΕΜΕΙΣ, ΝΑ ΕΧΟΥΜΕ ΟΣΟ ΧΡΟΝΟ ΘΕΛΟΥΜΕ ΓΙΑ ΤΙΣ ΣΠΟΥΔΕΣ, ΜΑΣ ΚΑΜΙΑ ΒΑΣΗ ΚΑΙ ΑΠΟΚΛΕΙΣΜΟΣ ΦΟΙΤΗΤΗ ΑΠΟ ΣΧΟΛΗ. - Φοιτητική Ομάδα Ρουβίκωνα".

Όπως αναφέρουν και σε ιστοσελίδα του αντιεξουσιαστικού χώρου «επέλεξαν να παρέμβουν στο πολιτικό γραφείο της υπουργού απέναντι στην εκπαιδευτική αναδιάρθρωση».

Σημειώνεται ότι η παρέμβαση έγινε μία μέρα αφότου ανακοίνωσε η υπουργός παιδείας, Νίκη Κεραμέως, την αναστολή των 38 νέων πανεπιστημιακών τμημάτων που θα λειτουργούσαν, όπως προέβλεπε ο νόμος Γαβρόγλου, από το επόμενο ακαδημαϊκό έτος 2020-2021

Δήλωση Κεραμέως

«Κάθε απόπειρα τρομοκράτησης, εκφοβισμού, παράκαμψης του νόμου και του δημοκρατικού διαλόγου είναι απολύτως καταδικαστέα. Θα συνεχίσουμε να συζητούμε με επιχειρήματα, ακόμη κι αν κάποιοι έχουν συνηθίσει να μεταχειρίζονται βία για να επιβάλλουν τις απόψεις τους. Γιατί αυτό υπαγορεύει το χρέος και η ευθύνη μας προς τους πολίτες" σημείωσε ο Νίκη Κεραμέως.

Δήλωση Σ. Πέτσα για το συμβάν

Θρασύδειλους τραμπούκους χαρακτηρίζει αυτούς που βανδάλισαν σήμερα το πολιτικό γραφείο της Υπουργού Παιδείας και Θρησκευμάτων Νίκης Κεραμέως ο Στέλιος Πέτσας.

Ο κυβερνητικός εκπρόσωπος σε δήλωσή του τονίζει πως «η κυβέρνηση δεν εκφοβίζεται και συνεχίζει το έργο του εκσυγχρονισμού και της αναβάθμισης των δημόσιων Πανεπιστημίων».

«Όπως εμείς, έτσι και όλες οι άλλες πολιτικές δυνάμεις οφείλουν να καταδικάσουν αυτή την φασιστική ενέργεια» καταλήγει ο κ. Πέτσας.